**รู้ทันมะเร็ง:ใช้ความร้อนฆ่ามะเร็ง**

**คอลัมน์ รู้ทันมะเร็ง : ใช้ความร้อนฆ่ามะเร็ง : โดย ... นพ.วีรวุฒิ อิ่มสำราญ**

                      ท่ามกลางอากาศร้อนระอุแบบทำลายสถิติเป็นว่าเล่น ไม่ว่าจะเป็นสถิติอุณหภูมิสูงสุดของประเทศ สถิติการใช้ไฟฟ้าสูงสุด ร้อนแบบชนิดที่หลายคนบอกว่าอาบน้ำไปเหงื่อออกไป ร้อนจนถนนระเบิดถนนทรุดจนถึงขนาดแผ่นดินลุกเป็นไฟในหลายพื้นที่ ซึ่งไม่เคยปรากฏก็มีให้เห็นกันแล้วในปีนี้ เกิดพายุฤดูร้อน ลูกเห็บตกไปทั่วประเทศ นอกจากจะมีปัญหาภัยแล้งพืชผักจะมีราคาสูงแล้ว เป็ดไก่พากันไม่ออกไข่ สัตว์น้ำก็พากันตายเพราะอุณหภูมิที่สูงผิดปกติ ทำเอาเครียดไปตามๆ กัน

                      วกกลับมาเรื่องการใช้ความร้อนรักษาโรค[มะเร็ง](http://www.komchadluek.net/search.php?search=มะเร็ง%20) มีทั้งใช้แบบเฉพาะจุดเฉพาะที่ เฉพาะส่วนหรือทั่วทั้งร่างกาย ส่วนใหญ่แล้วมักใช้ความร้อนร่วมกับวิธีการรักษาอื่น เช่น การฉายรังสี การให้ยาเคมีบำบัด ตามคำจำกัดความนั้นอุณหภูมิที่ใช้ไม่สูงเกินกว่า 113 องศาฟาเรนไฮต์หรือ 45 องศาเซลเซียส เนื่องจากอุณหภูมิที่สูงขึ้นในระดับอุณหภูมิดังกล่าวส่งผลให้โปรตีนและโครงสร้างภายในเซลล์มะเร็งถูกทำลาย ไม่ต้องใช้อุณหภูมิสูงลิบเกือบร้อยองศาเซลเซียสแบบที่หลายคนเข้าใจกัน นอกจากนั้นอุณหภูมิที่สูงขึ้นยังช่วยให้เซลล์มะเร็งตอบสนองต่อการฉายรังสีและการให้ยาเคมีบำบัดมากยิ่งขึ้นอีกด้วย

                      กรณีที่โรคมะเร็งยังเป็นเฉพาะที่ ไม่ว่าจะอยู่ภายนอกที่ผิวหนัง ในอวัยวะที่เป็นท่อกลวง หรือแม้แต่ในอวัยวะส่วนลึก กลุ่มนี้อาจใช้คลื่นไมโครเวฟ การจี้ด้วยไฟฟ้า คลื่นอัลตราซาวด์ความเข้มสูง คลื่นวิทยุหรืออาร์เอฟในการทำให้เกิดความร้อนโดยผ่านแท่งโลหะที่แทงเข้าไปในตัวก้อนมะเร็งโดยตรง กรณีที่โรคมะเร็งเป็นทั้งอวัยวะหรือเป็นเฉพาะส่วนใดส่วนหนึ่งของร่างกาย เช่น แขน ขา ช่องท้อง ก็มีการให้ยาหรือสารน้ำที่ทำให้อุณหภูมิสูงเข้าไปเฉพาะส่วนนั้นๆ ในกรณีที่มะเร็งกระจายไปทั่วร่างกายก็มีการใช้เทคนิคอื่น เช่น การใช้ตู้อบหรือถุงคล้ายผ้าห่มใส่น้ำร้อนเพื่อเพิ่มอุณหภูมิทั้งร่างกาย

                      ส่วนการรักษาจะได้ผลดีหรือไม่ ขึ้นอยู่กับการควบคุมระดับอุณหภูมิ ความแม่นยำในการกำหนดตำแหน่งเป้าหมาย ระยะเวลาที่ใช้ในการรักษาและประเภทของมะเร็งว่ามีการตอบสนองต่อการรักษามากน้อยเพียงไร อย่างไรก็ตาม ณ เวลานี้การใช้ความร้อนรักษามะเร็งยังไม่เป็นการรักษามาตรฐาน ยังเป็นการรักษาทางเลือกที่อยู่ในขั้นตอนของการวิจัยทางคลินิกเป็นส่วนใหญ่ อาจจะมีการใช้ความร้อนรักษามะเร็งของบางอวัยวะที่สภาพผู้ป่วยไม่เหมาะกับการรักษาด้วยการผ่าตัด ซึ่งมีทั้งการรักษาเพื่อหวังผลหายขาดและการรักษาแบบประคับประคอง ในรายละเอียดคงต้องว่ากันเป็นของแต่ละอวัยวะๆ ไป

                      ก่อนจากอยากฝากให้พ่อแม่พี่น้องเตรียมรับมือมหันตภัยธรรมชาติแบบสุดสุด ไม่ว่าจะเป็นน้ำท่วม ภัยแล้ง แผ่นดินไหว พายุฤดูร้อนที่นับวันธรรมชาติจะลงโทษมนุษยชาติแบบจัดหนักจัดเต็มให้ทั้งนั้น ทั้งหมดก็จากน้ำมือของมนุษย์ที่ช่วยกันทำให้โลกร้อนเองไม่ใช่จากใครที่ไหน ยังไงเสียหน้าร้อนนี้ถึงจะแล้งน้ำแต่คนไทยอย่าแล้งน้ำใจนะครับ...เชื่อผมซิ

--------------------------

(หมายเหตุ : คอลัมน์ รู้ทัน[มะเร็ง](http://www.komchadluek.net/search.php?search=มะเร็ง%20) : ใช้ความร้อนฆ่า[มะเร็ง](http://www.komchadluek.net/search.php?search=มะเร็ง%20) : โดย ... นพ.วีรวุฒิ อิ่มสำราญ)